Drie dood, vier beseer in botsingFoto: ER24 Chitra Bodasing, woordvoerder van ER24, het gesê ŉ minibustaxi en ŉ Toyota Avanza het Vrydagaand naby Spineweg in Khayelitsha gebots. Volgens Bodasing was ŉ man en ŉ vrou in die Avanza vasgekeer. Paramedici het hulle ondersoek en albei is op die toneel dood verklaar. Hul liggame is met meganiese toerusting uit die wrak verwyder. Volgens Bodasing is een van die taxi se passasiers glo tydens die botsing uit die voertuig geslinger. Hy is op die toneel dood verklaar. Twee kinders, tussen drie en nege jaar oud, het ernstige beserings opgedoen. Bodasing het gesê twee mans het ligte beserings opgedoen. Die beseerdes is op die toneel behandel voordat hulle na nabygeleë hospitale geneem is vir verdere mediese sorg. Die presiese oorsaak van die ongeluk word ondersoek.